Palkovič, Michal, minister zdravotníctva SR (2023-06-15):
Vážený pán predsedajúci, vážení prítomní, vážený pán poslanec, dovoľte, aby som odpovedal na vašu otázku. Dovolím si povedať, že veľmi negatívne vnímam to, že táto otázka je otázka hodnotová. Ja sa hodnotovej otázky vôbec nevenujem, myslím si, že máme obidvaja veľmi rovnaké a podobné názory, čo sa týka interrupcií. Vykonal som v mojom živote približne 1 200 pitiev potratov, to znamená, som jeden z dvoch patológov, ktorí sa venujú práve prenatálnej diagnostike vrodených vývojových chýb, čiže mám naozaj veľmi široko navnímanú túto tému a bavím sa naozaj vysokoodborne len na medicínsku indikáciu, to znamená, neriešim vôbec interrupčný proces, riešim jedinú vec, a to je, že už keď k takej veľmi nemilej situácii príde, a teraz nebavíme sa o medicínskych potratoch z titulu žiadosti, ale napríklad o missed abortions, bavíme sa o genetických abnormalitách, ktoré sa proste pre ohrozenie matky musia termínovať, a tam existujú dva spôsoby, a to znamená, existuje nejaká forma kyretáže alebo invazívneho zásahu a potom chemickej intervencie. Tá otázka je skôr nie o tom, že či použiť, ale práve nastaviť medicínske normatíva tak, aby to bolo čo najbezpečnejšie, aby sme nijakým spôsobom neohrozili život teda ženy, keďže, samozrejme, vieme o tom, že antagonisti glukokortikoidov, prostaglandínov a teda, samozrejme, bavíme sa o tom, že ide o progesterónový receptor, ktorý je ako cieľ, ako antagonista, spôsobuje profúzne krvácanie. To musí byť regulované, a to znamená, poučme sa z iných krajín, podľa mňa veľmi dobre vypracovaný štandard má Nemecko, kde vidíte, že pristupovali k tomu veľmi zodpovedne. A ja by som išiel možnože ešte prísnejšie, to znamená, že dneska vieme, že môžme podávať vôbec nejakú liečbu v akreditovaných zdravotníckych zariadeniach, to znamená ústavnej zdravotnej starostlivosti, a podotknem výlučne v ústavnej zdravotnej starostlivosti pod dohľadom zdravotníkov, teda lekárov, s tým, že môžme sa baviť o indikácii, niekde je 56 dní, niekde je 77. deň. Toto sú všetko skôr už odborné gynekologické veci. Samozrejme, musíme do toho zavzať aj vek, zdravotný stav, osobnú anamnézu, dávkovanie, dávkovaciu formu, gestačný týždeň a, samozrejme, vhodnosť. Nie vždy medikamentózna alebo chemická intervencia je tá vhodná. Čo sa týka nejakej, nejakých dát evidence based... Ešte ja by som jednu vec podotkol, že komunikujem s pani profesorkou Evou Grey, komunikujem s pani profesorkou Marianou Mrázovou, ktorú považujem za osobnú priateľku, by som až povedal, a komunikujeme vo veľmi veľa otázkach. Čo sa týka nejakých negatívnych efektov, tak môžme povedať, že 10 % inštrumentálnych revízií, ktoré sú, sú bez dilatácie krčku maternice. Desať percent. 90 % poškodzuje krčok maternice s dlhotrvajúcimi následkami pre ďalšiu tehotnosť s potenciálne veľmi negatívnym ovplyvnením aj, samozrejme, reproduktivity. Ďalšia vec je, samozrejme, že keď sa bavíme o naozaj invazívnom odstránení plodu, bavíme sa o inštrumentárnom, v podstate násilnom odstránení plodu z maternice tým, že sa buď odsaje ten plod, alebo sa kyretážou v podstate porcuje, z tohto dôvodu patrí ku, samozrejme, teda podstatne konzervatívnejším spôsobom, šetrnejším spôsobom práve chemická intervencia, kde riziko poškodenia, samozrejme, vôbec reprodukčných vnútorných orgánov je minimálne a podobne. Nehovorím o ďalších komplikáciách, a to je napríklad zápal a iné veľmi negatívne nežiaduce účinky. Musíme povedať ale jednu veľmi dôležitú vec. To, že je oficiálne nedostupná táto medikamentózna intervencia, my vieme a máme len ale tušenie, ale vieme o tom, že ženy si túto tabletku kupujú a užívajú v domácom prostredí neregulovane. Mali sme zásahy aj RLP v regióne Bratislavy a východného Slovenska. To znamená, že čím menej budeme túto tému otvárať, tým si budú ľudia hľadať cestu napríklad v Rakúsku, kde je to dostupné. Vieme, že je v Taliansku a podobne. To znamená, že nie je to hodnotová časť, len to by som chcel zdôrazniť, ale vyslovene a prísne sa budeme baviť o medicínskej hospitalizačnej intervencii. Ďakujem pekne.